Confruntarea celor două echipe craiovene din Superligă s-a încheiat duminică seara cu victoria Universității Craiova cu 2-1. FC U Craiova 1948 termină pe locul 13 și va evolua în play out pentru a evita retrogradarea. Universitatea e pe locul 4 în play off, pe care îl începe cu 25 de puncte, informează Mediafax.
Penultimul meci al sezonului regulat al Superligii a început pe Stadionul "Ion Oblemenco" cu dominarea gazdelor (FC U Craiova 1948), oamenii lui Nicolo Napoli, prospăt revenit la echipă, bifând câteva ocazii mari de a deschide scorul, cu Baeten în prim plan, la un șut parat de Popescu.
Chițu a reușit în cele din urmă să înscrie înainte de pauză, profitând de o greșeală defensivă, în al patrulea minut suplimentar de joc.
Oaspeții (Universitatea Craiova), au fost mai agresivi după pauză și după 25 de minute de joc, Mitriță l-a învins pe Popa cu un lob frumos, după o pasă venită de la Bancu.
Baiaram a marcat golul victoriei, șapte minute mai târziu, cu o lovitură de cap din fața porții, din centrarea din corner a lui Cîmpanu.
A fost ultima confruntare a celor două echipe în acest sezon de campionat, în tur fiind înregistrată o remiză, 1-1.